The Netizen News महाराष्ट्र: श्रमिकों की कमी से जूझ रहीं फैक्टरियों में 12 घंटे काम की मंजूरी, 8 घंटे की शिफ्ट के बाद देना होगा ओवरटाइम।
प्रवासी श्रमिकों के अपने गृह राज्यों में वापस लौट जाने पर महाराष्ट्र सरकार ने बुधवार को मजदूरों की कमी का सामना कर रहे राज्य भर के कारखानों में 30 जून तक 12 घंटे काम करने की अनुमति दे दी।
हालांकि, श्रमिक संघों ने इस कदम का विरोध किया, आरोप लगाया कि इससे कई लोगों को नौकरी से हाथ धोना पड़ सकता है। इंडियन एक्सप्रेस के अनुसार, राज्य के श्रम विभाग के सूत्रों ने कहा कि यह मामला एक उद्योग संघ द्वारा मजदूरों की कमी का हवाला देते हुए उठाया गया था, जिसके बाद यह फैसला लिया गया।
श्रम मंत्री दिलीप वाल्से पाटिल ने कहा, ‘मजदूरों की कमी का हवाला देकर हमें दो उद्योग निकायों से यह अनुरोध मिला था कि 12 घंटे की शिफ्टों में काम करने की अनुमति दी जाए, क्योंकि कई लोग अपने गांवों में वापस चले गए हैं।
सरकार ने फैक्टरीज एक्ट में दी गई शक्ति का प्रयोग करते हुए जून तक 12 घंटे की शिफ्ट की अनुमति दी है.’अधिकारियों ने कहा कि अधिनियम के अनुसार, आठ घंटे की शिफ्ट और अतिरिक्त एक घंटे के ओवरटाइम की अनुमति है।
उप सचिव (श्रम) श्रीकांत पुलकुंडवार द्वारा जारी आदेश में कहा गया है कि मजदूरों की कमी का सामना कर रहे कारखानों को कुछ शर्तों के साथ 12-घंटे काम करने की अनुमति दी जा रही है।
इनमें से कुछ शर्तों के अनुसार, कारखानों को मजदूरों को अतिरिक्त चार घंटे के काम के लिए नियमित मजदूरी का दोगुना भुगतान करना चाहिए। साथ ही, कारखानों से अपेक्षा की जाती है कि वे अपने परिसर में कोविड-19 के प्रसार को रोकने के लिए हर संभव सावधानी बरतें, यह सुनिश्चित करें कि दो श्रमिकों के बीच सुरक्षित दूरी हो और मास्क पहनना अनिवार्य हो।
Previous केरल में Zee न्यूज के संपादक सुधीर चौधरी के खिलाफ FIR, DNA में बताया था जिहाद के कितने रूप।
Next प्रधानमंत्री गरीब कल्याण योजना के तहत अप्रैल महीने में नहीं मिला 20 करोड़ लोगों को राशन .